༈རབ་འབྱམས་རྒྱལ་བའི་མཁྱེན་བརྩེའི་འཕྲིན་ལས་ཀུན།  ། ཉམ་ཐག་འགྲོ་བའི་མགོན་སྐྱབས་དཔུང་གཉེན་དུ།  ། ཐུགས་རྗེའི་གཏེར་གྱུར་ལྷ་མོའི་སྐུར་བསྟན་པ།  ། རྗེ་བཙུན་སྒྲོལ་མའི་ཞབས་ལ་ཕྱག་འཚལ་ལོ།  ། དེང་ནས་བྱང་ཆུབ་སྙིང་པོར་མཆིས་ཀྱི་བར།  ། བདག་ལ་ཁྱོད་མིན་སྐྱབས་གཞན་མ་མཆིས་པས།  ། འདི་ཕྱི་བར་དོའི་གནས་སྐབས་ཐམས་ཅད་དུ།  ། འཇིགས་དང་སྡུག་བསྔལ་ཀུན་ལས་བསྐྱབ་ཏུ་གསོལ།  ། ཁྱད་པར་འདི་སྣང་འགག་ལ་ཕྱོགས་པ་ན།  ། གནད་གཅོད་སྡུག་བསྔལ་དྲག་པོ་མི་མྱོང་བར།  ། ཁྱོད་ཀྱི་ཡོན་ཏན་དཔག་ཡས་དྲན་པ་ཡིས།  ། སྙིང་ནས་སྐྱབས་འགྲོ་ནུས་པར་བྱིན་གྱིས་རློབས།  ། འབྱུང་པ་ལོག་པའི་སྒྲ་བཞི་འཇིགས་སྣང་གསུམ།  ། མ་ངེས་རྟགས་དྲུག་ལ་སོགས་ཤར་བའི་ཚེ།  ། བདེན་མེད་སྒྱུ་མ་ལྟ་བུར་ཤེས་གྱུར་ཏེ།  ། འཁྲུལ་སྣང་ལམ་དུ་ལོང་བར་བྱིན་གྱིས་རློབས།  ། དེ་ཚེ་བསླུ་མེད་སྐྱབས་ཁྱོད་དངོས་བྱོན་ཏེ།  ། མ་འཇིགས་དག་པའི་ཞིང་དུ་ངས་འཁྲིད་ཅེས།  ། སྙན་པའི་གསུང་གིས་དབུགས་འབྱིན་སྩོལ་བ་དང་།  ། བརྩེ་བའི་ཕྱག་གིས་བཟུང་སྟེ་དྲང་དུ་གསོལ།  ། པོ་ཏ་ལ་རུ་སྤྱན་རས་གཟིགས་དབང་དང་།  ། རྗེ་བཙུན་སྒྲོལ་མའི་སྲས་སུ་ཉེར་བསྐྲུན་ཏེ།  ། ཡོན་ཏན་དཔག་ཏུ་མེད་པ་མངའ་བརྙེས་ནས།  ། འགྲོ་འདུལ་སྤྲུལ་པ་ཕྱོགས་བཅུར་འགྱེད་པར་ཤོག། དེར་མ་སོན་པའི་ཚེ་རབས་ཀུན་ཏུ་ཡང་།  ། འཕགས་མ་ཁྱོད་ཀྱིས་འབྲལ་མེད་རྗེས་བཟུང་སྟེ།  ། ངན་སོང་གནས་སུ་ནམ་ཡང་མི་ལྟུང་བར།  ། དལ་འབྱོར་ཚང་བའི་ལུས་རྟེན་ཐོབ་པར་ཤོག། ཚངས་སྤྱོད་རྟེན་ལ་ཚད་ལྡན་དགེ་བའི་བཤེས།  ། ཚུལ་བཞིན་ལེགས་བསྟེན་ཟབ་རྒྱས་དམ་ཆོས་ལ།  ། ཐོས་བསམ་སྒོམ་པས་ངོམས་མེད་ལོངས་སྤྱད་དེ།  ། རྒྱལ་བའི་གོ་འཕང་མྱུར་དུ་ཐོབ་པར་ཤོག། གནས་སྐབས་སུ་ཡང་ཕྱི་ནང་ཉེར་འཚེ་བྲལ།  ། མཐོང་ཐོས་དྲན་རེག་འབྲེལ་ཚད་དོན་དང་ལྡན།  ། ཆོས་ལྡན་བསམ་པའི་དོན་ཀུན་ལྷུན་གྱིས་འགྲུབ།  ། རྟག་ཏུ་དགེ་མཚན་དཔལ་ལ་སྤྱོད་པར་ཤོག། ཅེས་རྗེ་བཙུན་མ་སྒྲོལ་མ་ལ་འདི་ཕྱི་བར་དོའི་འཇིགས་པ་ལས་སྐྱོབ་པའི་གསོལ་འདེབས་འདི་ལྟ་བུ་ཞིག་དགོས་ཞེས་དུར་བེད་ནས་དད་ལྡན་ཀུ་མུ་དས་ལྷ་རྫས་ས་ཟླ་དང་བཅས་བསྐུལ་ངོར་༧དྷརྨ་བཛྲ་གྱིས་ཐོལ་བྱུང་དུ་བྲིས་པ་དགེ་ལེགས་འཕེལ། །  ། །